Britannian pääministeri Theresa Mayn tiedottajan mukaan kansalaisten vapaa liikkuvuus Britannian ja EU:n välillä loppuu maalikuussa 2019.

Asiasta on ollut epäselvyyttä, ja brittihallituksen ministerit ovat antaneet sen suhteen ristiriitaista tietoa. Vielä viime viikolla valtiovarainministeri Philip Hammond kertoi, ettei Britannian lähdöllä EU:sta pitäisi olla vaikutusta maahanmuuton sääntöihin.

Mayn tiedottajan mukaan tiedot siitä, että vapaa liikkuvuus voisi jäädä voimaan Brexitin jälkeen, ovat vääriä.

May on aiemmin korostanut, että hallituksen tavoitteena on saada EU-maista tuleva siirtolaisuus hallintaan. Hänen mukaansa keskeinen tavoite erossa on, että Britannia saa sen jälkeen maahanmuuttopolitiikkansa jälleen täysin omaan hallintaansa.

Tämän on tulkittu tarkoittavan sitä, että Britannia ei aio jatkaa EU-kansalaisten vapaata liikkuvuutta.

Brittihallitus esitteli aiemmin tässä kuussa suunnitelmiaan maassa asuvien EU-kansalaisten oikeuksista Brexitin jälkeen. Suunnitelman mukaan yksikään Britanniassa laillisesti asuva EU-kansalaisen ei joudu lähtemään maasta Britannian erotessa EU:sta.

EU-kansalaisten pitää kuitenkin hakea todistus oleskeluoikeudestaan maassa. Tähän ei brittihallitus ehdota kuitenkaan yhtä tiukkaa takarajaa, vaan todistusta voi hakea vielä kaksi vuotta EU-eron jälkeenkin.

Lue myös:

Brexit-neuvotteluissa väännetään EU-kansalaisten oikeuksista, eron jälkeisistä maksuista, Irlannin rajasta – Tuontikiintiöistä tulossa iso kiista

EU:n Barnier Brexit-neuvotteluista: Britannian selvennettävä EU-kansalaisten asemaa

Lähteet: Reuters